Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 186/15/5511	Žilina, 20.8.2015
EEČ : 2-43-3926-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako otec XXXXX, nar. XXXXX, voči ktorej má zákonnú vyživovaciu povinnosť vyplývajúcu mu zo zákona o rodine a z rozsudku Okresného súdu v XXXXX č.k. XXXXX zo dňa 06.03.2014, právoplatného a vykonateľného dňa 27.03.2014, ktorým bol zaviazaný platiť zvýšené výživné na XXXXX vo výške 300,-Eur mesačne, s účinnosťou od 01.03.2014, a to vždy do 15. dňa v mesiaci vopred k rukám matky XXXXX, bytom XXXXX XXXXX, si túto svoju vyživovaciu povinnosť riadne neplnil v období od 01.09.2014 doposiaľ napriek tomu, že je živnostník a konateľ obchodnej spoločnosti, nebol vedený v evidencii uchádzačov o zamestnanie a nepoberal dávky v hmotnej núdzi a príspevky, na výživnom v septembri 2014 uhradil sumu 100,-Eur, v dôsledku čoho dlhoval XXXXX na výživnom na XXXXX za obdobie od 01.09.2014 doposiaľ sumu v celkovej výške 3.500,-Eur, pričom obvinený dodatočne uhradil na dlžnom výživnom dňa 28.04.2015 sumu 2.100,-Eur, dňa 17.07.2015 sumu 900,-Eur a dňa 18.08.2015 sumu 500,-Eur,

lebo zanikla trestnosť činu.

Odôvodnenie:
	Uznesením policajta OO PZ XXXXX sp. zn. XXXXX zo dňa 26.02.2015 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1 Tr. zákona na tom skutkovom základe, ako je to uvedené v predmetnom uznesení. 

	Preskúmaním vyšetrovacieho spisu sp. zn. XXXXX som zistila, že vo veci bol vykonaný výsluch obvineného XXXXX a výsluch svedkyne poškodenej XXXXX a ďalej boli do spisu zabezpečené nasledovné listinné dôkazy - rozsudok o výživnom, potvrdenie o návšteve školy, rodný list, doklady o platbách výživného, správy k príjmovým a majetkovým pomerom obvineného, správy o povesti obvineného a odpis registra trestov obvineného. 
 
Obvinený XXXXX vo svojej výpovedi priznal spáchanie skutku, jeho spáchanie oľutoval a dodatočne uhradil na dlžnom výživnom dňa 28.04.2015 sumu 2.100,-Eur, dňa 17.07.2015 sumu 900,-Eur a dňa 18.08.2015 sumu 500,-Eur, o čom doložil do spisu potvrdenia o vklade hotovosti na účet poškodenej, v dôsledku čoho nedlhuje žiadnu sumu na výživnom.

Svedkyňa poškodená XXXXX vo svojej výpovedi uviedla, že obvinený si od septembra 2014 naďalej riadne neplní vyživovaciu povinnosť na dcéru XXXXX, iba za september 2014 uhradil na výživnom sumu 100,-Eur. Dodatočne jej uhradil na dlžnom výživnom dňa 28.04.2015 sumu 2.100,-Eur. Poškodená následne potvrdila, že dňa 17.07.2015 uhradil obvinený na dlžnom výživnom sumu 900,-Eur a dňa 18.08.2015 sumu 500,-Eur, v dôsledku čoho jej nedlhuje na výživnom žiadnu sumu. Dcéra XXXXX navštevuje strednú školu, o čom poškodená do spisu doložila potvrdenie. 

Zo správ o príjmových a majetkových pomeroch obvineného bolo zistené, že obvinený je živnostník a konateľ obchodnej spoločnosti XXXXX XXXXX, v sledovanom období nebol vedený v evidencii uchádzačov o zamestnanie a nepoberal dávky v hmotnej núdzi a príspevky, ani dávky v nezamestnanosti. Obvinený nevlastní zbraň, vlastní osobné motorové vozidlo, ktoré je predmetom viacerých exekútorských blokácií.

Obvinený nemá záznam v ústrednej evidencii priestupkov a nemá žiadny záznam v registri trestov. 

Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného. Z hľadiska zavinenia môže byť tento prečin spáchaný úmyselne alebo z nedbanlivosti, pričom na naplnenie znakov uvedeného prečinu postačí zavinenie z nedbanlivosti.

Podľa § 86 ods. 1 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok, ktorý je uvedený vo výrokovej časti tohto uznesenia,  napĺňajúci znaky prečinu zanedbania povinnej výživy podľa § 207 ods. 1 Tr. zákona, a že tento skutok spáchal obvinený XXXXX, avšak trestnosť činu zanikla, nakoľko obvinený dodatočne zaplatil dlžné výživné a jeho čin nemal trvale nepriaznivé následky na výživu jeho dcéry. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.	

	Vzhľadom na vyššie uvedené skutočnosti som trestné stíhanie obvineného XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Andrea Jančová
prokurátorka